Агенцијата за заштита на правото на слободен пристап до информациите од јавен карактер, врз основа на член 111 став 1 од Законот за општата управна постапка (“Службен весник на Република Македонија“ бр. 124/2015), а согласно член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од В. Р. од Битола, поднесена против ЈКП „Водовод“ - Битола, по предметот Барање за пристап до информации од јавен карактер, на 31.01.2024 година го донесе следното

**Р Е Ш Е Н И Е**

1. Жалбата изјавена од В. Р. од Битола, поднесена против ЈКП „Водовод“ - Битола, заведена во Агенцијата под бр.08-12 на 22.01.2024 година, по предметот Барање за пристап до информации од јавен карактер, **СЕ УВАЖУВА**.

**2. СЕ НАЛОЖУВА** на Имателот на информации да постапи по Барањето на Барателот согласно одредбите од Законот за слободен пристап до информации од јавен карактер.

**3.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

В. Р. од Битола, како што е наведено во Жалбата, на 21.12.2023 година поднел Барање за пристап до информации од јавен карактер до ЈКП „Водовод“ - Битола, со кое побарал, по пошта да му се достави фотокопија од следната информација:

„..ја барам следната информација од јавен карактер:

Почитувани, Во однос на ревизорскиот извештај за ЈКП Водовод-Битола, извршен од Државниот завод за ревизија – ДЗР, објавен на официјалната страна на ДЗР на ден 14.09.2023 год, се споменува дека во текот на 2022 год, врз основа на Одлуки од управен одбор „ОУ“ доделени се 1.437.000 денари на трите синдикални организации при ЈКП Водовод – Битола. Во продолжение ви го цитирам дел од текстот на страна 30:

-врз основа на Одлуки од ОУ доделени се 1.437 илјади денари на трите синдикални организации при ЈКП Водовод Битола......

Барам да ми доставите информација за:

* 1. Одлуките од управниот одбор „ОУ“ со кои се доделени 1.437.000 денари на трите синдикални организации,
  2. Фактурите со број сметки на кои се исплатени овие средства.“.

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба, заведена во Агенцијата под бр. 08-12 на 22.01.2024 година.

Агенцијата со електронски допис бр.08-12 од 22.01.2024 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер, односно во законски предвидениот рокне ги доставил бараните информации до Барателот, на начин и во форма наведени во Барањето, ниту донел управен акт согласно горенаведениот Закон, поради што се смета дека Барањето е одбиено.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**

.